ระเบียบการท่าเรือแห่งประเทศไทย ว่าด้วยการขออนุญาตเป็นผู้ประกอบการเปิดตู้สินค้าขาเข้าและบรรจุสินค้าเข้าตู้สินค้า เพื่อการส่งออกภายในท่าเรือกรุงเทพ พ.ศ. 2552

ระเบียบการท่าเรือแห่งประเทศไทย
ว่าด้วยการขออนุญาตเป็นผู้ประกอบการเปิดตู้สินค้าขาเข้าและบรรจุสินค้าเข้าตู้สินค้า
เพื่อการส่งออกภายในท่าเรือกรุงเทพ
พ.ศ. ๒๕๕๒[๑]

เพื่อให้การเปิดตู้สินค้าขาเข้าและบรรจุสินค้าเข้าตู้สินค้าเพื่อการส่งออกภายในท่าเรือกรุงเทพ
เป็นไปด้วยความเรียบร้อย สะดวกในการควบคุมและรักษาความปลอดภัย
รวมทั้งป้องกันมิให้ทรัพย์สินของการท่าเรือแห่งประเทศไทยเสียหาย
อาศัยอำนาจตามความในมาตรา ๓๒ (๒) แห่งพระราชบัญญัติการท่าเรือแห่งประเทศไทย พ.ศ.
๒๔๙๔ จึงให้วางระเบียบไว้ดังต่อไปนี้

ข้อ ๑  ระเบียบนี้เรียกว่า ระเบียบการท่าเรือแห่งประเทศไทย
ว่าด้วยการขออนุญาตเป็นผู้ประกอบการเปิดตู้สินค้าขาเข้าและบรรจุสินค้าเข้าตู้สินค้าเพื่อการส่งออกภายในท่าเรือกรุงเทพ
พ.ศ. ๒๕๕๒

ข้อ ๒  ให้ใช้ระเบียบนี้ตั้งแต่วันที่ ๑ ตุลาคม
๒๕๕๒ เป็นต้นไป

ข้อ ๓  นับแต่วันใช้ระเบียบนี้ให้ยกเลิกระเบียบ
คำสั่ง ประกาศอื่นใดที่ขัด หรือแย้งกับระเบียบนี้

ข้อ ๔  ในระเบียบนี้
กทท. หมายความว่า การท่าเรือแห่งประเทศไทย
ผู้ยื่นคำขอ หมายความว่า
นิติบุคคลที่ประสงค์ทำหน้าที่เปิดตู้สินค้าและบรรจุสินค้าเข้าตู้สินค้าเพื่อการส่งออกภายในท่าเรือกรุงเทพ
ผู้ประกอบการ หมายความว่า
นิติบุคคลที่ได้รับอนุญาตให้เป็นผู้เปิดตู้สินค้าและบรรจุสินค้าเข้าตู้สินค้าเพื่อการส่งออกภายในท่าเรือกรุงเทพ
หัวหน้าคนงาน หมายความว่า
บุคคลซึ่งควบคุมผู้ทำหน้าที่นำสินค้าออกจากตู้สินค้าขาเข้าและบรรจุสินค้าเข้าตู้สินค้าขาออกภายในท่าเรือกรุงเทพ

ข้อ ๕  ให้ผู้อำนวยการท่าเรือกรุงเทพ
เป็นผู้รักษาการตามระเบียบนี้ และมีอำนาจในการออกคำสั่ง ประกาศ หรือหลักปฏิบัติ
รวมทั้งเป็นผู้วินิจฉัยชี้ขาด ในกรณีมีปัญหาเกี่ยวกับการดำเนินการตามระเบียบนี้
และให้ถือเป็นที่สุด ก่อนรายงานให้ผู้อำนวยการการท่าเรือแห่งประเทศไทย ทราบ

หมวด ๑

ประเภทของนิติบุคคลที่ยื่นขอประกอบการ

ข้อ ๖  นิติบุคคลที่ยื่นขอประกอบการมี ๔ ประเภท
ได้แก่
๖.๑
ห้างหุ้นส่วนสามัญที่จดทะเบียน หรือห้างหุ้นส่วนจำกัด
๖.๒
บริษัทจำกัด หรือบริษัทมหาชนจำกัด
๖.๓
สหกรณ์
๖.๔
องค์การของรัฐตามกฎหมายว่าด้วยการจัดตั้งองค์การของรัฐบาลหรือตามกฎหมายว่าด้วยการนั้น

หมวด ๒

การยื่นขออนุญาตเป็นผู้ประกอบการ

ข้อ ๗  ให้นิติบุคคลตามหมวด ๑
ยื่นแบบขออนุญาตเป็นผู้ประกอบการเปิดตู้สินค้าขาเข้าและบรรจุสินค้าเข้าตู้สินค้าเพื่อการส่งออกภายในท่าเรือกรุงเทพ
ตามแบบ ทกท. ๐๐.๐๐.๐๒ (๐๑) แนบท้ายระเบียบนี้ ที่แผนกบรรทุกและขนถ่ายสินค้า
ท่าเรือกรุงเทพ ในวันและเวลาทำการปกติพร้อมเอกสารที่ผู้มีอำนาจลงนามรับรองสำเนาถูกต้องดังนี้
๗.๑
ห้างหุ้นส่วนสามัญจดทะเบียน หรือห้างหุ้นส่วนจำกัด
๗.๑.๑
สำเนาบัตรประจำตัวประชาชนของผู้จัดการ
๗.๑.๒
สำเนาทะเบียนบ้านของหุ้นส่วนผู้จัดการ
๗.๑.๓
สำเนาทะเบียนพาณิชย์และใบทะเบียนการค้า (ถ้ามี)
๗.๑.๔
สำเนาใบทะเบียนภาษีมูลค่าเพิ่มของกรมสรรพากร (ภพ.20) (ถ้ามี)
๗.๑.๕
หนังสือรับรองตัวอย่างลายมือชื่อหุ้นส่วนผู้มีอำนาจลงนามจำนวน ๑ ชุด (ลงนาม ๓
ครั้ง)
๗.๑.๖
อื่น ๆ (ถ้ามี)
๗.๒
บริษัทจำกัด หรือบริษัทมหาชนจำกัด
๗.๒.๑
สำเนาบัตรประจำตัวประชาชนของกรรมการผู้จัดการ
๗.๒.๒
สำเนาทะเบียนบ้านของกรรมการผู้จัดการ
๗.๒.๓
สำเนาหนังสือรับรองของนายทะเบียนหุ้นส่วนบริษัทแสดงการจดทะเบียนเป็นห้างหุ้นส่วนสามัญจดทะเบียน
หรือห้างหุ้นส่วนจำกัด ที่ออกให้ไม่เกิน ๖ เดือน
๗.๒.๔
สำเนาหนังสือบริคณห์สนธิและข้อบังคับ และวัตถุที่ประสงค์ของบริษัท
๗.๒.๕
หนังสือรับรองตัวอย่างลายมือชื่อกรรมการผู้มีอำนาจลงนามจำนวน ๑ ชุด (ลงนาม ๓
ครั้ง)
๗.๒.๖
ตัวอย่างรอยตราประทับของผู้ยื่นคำขอ จำนวน ๒ ตรา (ถ้ามี)
๗.๒.๗
อื่น ๆ (ถ้ามี)
๗.๓
สหกรณ์
๗.๓.๑
สำเนาใบสำคัญรับจดทะเบียนสหกรณ์
๗.๓.๒
สำเนาบัญชีรายชื่อสมาชิกของสหกรณ์ฉบับที่นายทะเบียนสหกรณ์รับรอง
๗.๓.๓
สำเนาข้อบังคับของสหกรณ์
๗.๓.๔
สำเนาใบทะเบียนภาษีมูลค่าเพิ่มของกรมสรรพากร (ภพ.๒๐) (ถ้ามี)
๗.๓.๕
อื่น ๆ (ถ้ามี)
๗.๔
องค์การของรัฐตามกฎหมายว่าด้วยการจัดตั้งองค์การของรัฐบาล หรือตามกฎหมายว่าด้วยการนั้น
๗.๔.๑
หลักฐานการจัดตั้งหน่วยงาน เช่น พระราชบัญญัติ พระราชกฤษฎีกา ฯลฯ พร้อมหนังสือมอบอำนาจจากองค์การของรัฐ
๗.๔.๒
สำเนาใบทะเบียนภาษีมูลค่าเพิ่มของกรมสรรพากร (ภพ.๒๐) (ถ้ามี)
๗.๔.๓
อื่น ๆ (ถ้ามี)
ทั้งนี้
ให้แผนกบรรทุกและขนถ่ายสินค้า ท่าเรือกรุงเทพ ตรวจสอบความถูกต้องของเอกสาร
ก่อนนำเรียนผู้อำนวยการท่าเรือกรุงเทพ เพื่อลงนามในใบสำคัญอนุญาตเป็นผู้ประกอบการฯ
ตามแบบ ทกท. ๐๐.๐๐.๐๒ (๐๒) โดยให้แล้วเสร็จภายใน ๑๕ วันทำการ

หมวด ๓

การยื่นขออนุญาตทำบัตรประจำตัว

ข้อ ๘  ให้ผู้ประกอบการที่ประสงค์จะนำบุคคลมาปฏิบัติงานนำสินค้าออกจากตู้สินค้าขาเข้าและบรรจุสินค้าเข้าตู้สินค้าขาออก
ต้องยื่นแบบขออนุญาตทำบัตรสำหรับผู้ทำหน้าที่นำสินค้าออก
จากตู้สินค้าขาเข้าและบรรจุสินค้าเข้าตู้สินค้าขาออกภายในท่าเรือกรุงเทพ ตามแบบ ทกท.
๐๐.๐๐.๐๒ (๐๓) แนบท้ายระเบียบนี้ ที่แผนกบรรทุกและขนถ่ายสินค้า ท่าเรือกรุงเทพ
ในวันและเวลาทำการปกติเพื่อตรวจสอบความถูกต้องของเอกสาร
ก่อนส่งเรื่องให้กองรักษาความปลอดภัย
ท่าเรือกรุงเทพดำเนินการออกบัตรประจำตัวดังกล่าวข้างต้น
พร้อมเอกสารที่ผู้มีอำนาจลงนามรับรองสำเนาถูกต้องดังนี้
๘.๑
สำเนาทะเบียนบ้าน และสำเนาบัตรประจำตัวประชาชน หรือ
๘.๒
สำเนาบัตรประจำตัวคนซึ่งไม่มีสัญชาติไทย (ตท.๑๔)
๘.๓
ใบรับรองแพทย์ (ถ้ามี)
๘.๔
สำเนาหนังสือรับรองว่าได้ผ่านการทดสอบความรู้ในตำแหน่งหัวหน้าคนงานซึ่งควบคุมผู้ทำหน้าที่นำสินค้าออกจากตู้สินค้าขาเข้าและบรรจุสินค้าเข้าตู้สินค้าขาออกภายในท่าเรือกรุงเทพ
ตามแบบ ทกท. ๐๐.๐๐.๐๒ (๐๔) จากแผนกบรรทุกและขนถ่ายสินค้า ท่าเรือกรุงเทพ ซึ่งลงนามในหนังสือรับรองโดยผู้อำนวยการท่าเรือกรุงเทพ
หรือผู้ได้รับมอบหมาย
ทั้งนี้
ผู้ผ่านการทดสอบตามวรรคแรก ต้องเสียค่าธรรมเนียม คนละ ๒๐๐ บาท (สองร้อยบาทถ้วน)
ไม่รวมภาษีมูลค่าเพิ่ม
๘.๕
อื่น ๆ (ถ้ามี)

หมวด ๔

ข้อปฏิบัติของผู้ประกอบการ

ข้อ ๙  ผู้ที่ปฏิบัติงานนำสินค้าออกจากตู้สินค้าขาเข้าและบรรจุสินค้าเข้าตู้สินค้าขาออกภายในท่าเรือกรุงเทพ
ต้องปฏิบัติดังนี้
๙.๑
ต้องสวมเสื้อมีแถบสะท้อนแสงทับไว้ภายนอก และระบุชื่อผู้ประกอบการที่ด้านหน้า
หรือด้านหลังให้ชัดเจน
๙.๒
ต้องสวมใส่อุปกรณ์คุ้มครองความปลอดภัยส่วนบุคคลที่เหมาะสมกับสภาพของงาน
ดังต่อไปนี้
๙.๒.๑
หมวกนิรภัยให้เป็นไปตามมาตรฐานของสำนักงานมาตรฐานผลิตภัณฑ์อุตสาหกรรม
๙.๒.๒
รองเท้าหุ้มส้นทำด้วยหนัง หรือผ้าหุ้มตลอด
พื้นรองเท้าเป็นยางและสามารถป้องกันการลื่นได้
๙.๒.๓
รองเท้านิรภัยหุ้มแข็งทำด้วยยาง หรือยางผสมวัสดุอื่น
เมื่อสวมแล้วมีความสูงไม่น้อยกว่าครึ่งแข้ง ไม่ฉีกขาดง่าย
สามารถกันน้ำและสารเคมีได้
๙.๒.๔
ถุงมือต้องมีความเหนียว ไม่ฉีกขาดง่าย
มีความยาวหุ้มถึงข้อมือและใช้สวมนิ้วมือได้ทุกนิ้ว
เมื่อสวมแล้วสามารถเคลื่อนไหวนิ้วมือได้สะดวก ถ้าเป็นถุงมือยางต้องสามารถกันน้ำ
และกรดได้ด้วย

ข้อ ๑๐  ผู้ประกอบการจะต้องปฏิบัติตามประกาศของกระทรวงแรงงาน
เรื่อง มาตรฐานและหลักเกณฑ์เพื่อความปลอดภัยในการทำงานในงานบรรทุกขนถ่ายสินค้าเรือเดินทะเล
ฉบับที่ใช้ในปัจจุบัน และกฎหมายอื่นที่เกี่ยวข้อง

หมวด ๕

ค่าธรรมเนียม

ข้อ ๑๑  ผู้ประกอบการต้องชำระค่าธรรมเนียม จำนวน ๓๐,๐๐๐
บาท (สามหมื่นบาทถ้วน) ไม่รวมภาษีมูลค่าเพิ่ม ณ กองจัดการการเงิน
ฝ่ายการเงินและบัญชี หลังจากดำเนินการตามข้อ ๗ แล้ว

ข้อ ๑๒  ใบสำคัญอนุญาตเป็นผู้ประกอบการเปิดตู้สินค้าขาเข้าและบรรจุสินค้าเข้าตู้สินค้าเพื่อการส่งออกภายในท่าเรือกรุงเทพ
มีอายุสามปี นับตั้งแต่วันที่ได้รับอนุญาต และนิติบุคคลสามารถยื่นแบบขออนุญาตฯ
ใหม่ ก่อนวันหมดอายุไม่น้อยกว่า ๓๐ วัน ณ แผนกบรรทุกและขนถ่ายสินค้า ท่าเรือกรุงเทพ

ข้อ ๑๓  หลังจากดำเนินการตามข้อ ๘
ให้ผู้ประกอบการชำระค่าธรรมเนียมตามที่กองรักษาความปลอดภัย ท่าเรือกรุงเทพ กำหนด
และให้กองรักษาความปลอดภัย ท่าเรือกรุงเทพ
เก็บเรื่องทั้งหมดเพื่อเป็นหลักฐานในการอ้างอิงต่อไป

หมวด ๖

บทกำหนดโทษ

ข้อ ๑๔  ผู้ประกอบการ และคนงานของผู้ประกอบการ
ต้องปฏิบัติดังต่อไปนี้
๑๔.๑
ปฏิบัติตามข้อบังคับ ระเบียบ คำสั่ง และประกาศของ กทท.
รวมทั้งกฎหมายอื่นที่เกี่ยวข้องอย่างเคร่งครัด
๑๔.๒
เปิดตู้สินค้าขาเข้าและบรรจุสินค้าเข้าตู้สินค้าเพื่อการส่งออกภายใน ท่าเรือกรุงเทพ
ตามที่ได้รับอนุญาตเท่านั้น
๑๔.๓
ยินยอมและอำนวยความสะดวกให้พนักงาน กทท. หรือผู้ที่ได้รับมอบอำนาจจาก กทท.
เพื่อตรวจสอบให้เป็นไปตามระเบียบนี้
และเมื่อมีการทักท้วงต้องปฏิบัติตามอย่างเคร่งครัด
๑๔.๔
ไม่เสพสุรา หรือของมึนเมา หรือใช้สารเสพติด

ข้อ ๑๕  ผู้ประกอบการรายใดฝ่าฝืน หรือหลีกเลี่ยง
กทท. จะดำเนินการดังนี้
๑๕.๑
ว่ากล่าวตักเตือน
๑๕.๒
ให้หยุดปฏิบัติงาน
๑๕.๓
ยกเลิกใบอนุญาตเป็นผู้ประกอบการ

ข้อ ๑๖  ผู้ประกอบการต้องรับผิดชอบในความเสียหายที่อาจจะเกิดขึ้นจากการดำเนินการของคนงานของผู้ประกอบการ
 ทั้งนี้ กทท.
ขอสงวนสิทธิ์ในการดำเนินการตามควรแก่กรณี

หมวด ๗

บทเฉพาะกาล

ข้อ ๑๗  เพื่อเป็นการช่วยเหลือ
บรรเทาความเดือดร้อนในภาวะเศรษฐกิจถดถอยและให้ผู้ประกอบการสามารถดำเนินการต่อไปได้
กทท. จะเรียกเก็บค่าธรรมเนียมการขออนุญาตฯ จากผู้ประกอบการเป็นจำนวนเงิน ๑๐,๐๐๐
บาท (หนึ่งหมื่นบาทถ้วน) นับจากระเบียบนี้มีผลบังคับใช้จนถึงวันที่ ๓๑ ธันวาคม ๒๕๕๕ หากพ้นกำหนดแล้ว กทท.
จะเรียกเก็บค่าธรรมเนียมการขออนุญาตฯ จำนวน ๓๐,๐๐๐
บาท (สามหมื่นบาทถ้วน) ตามที่กำหนดไว้ในข้อ ๑๒ ของระเบียบนี้ต่อไป
ทั้งนี้
ใบอนุญาตฯ ทุกรายที่ดำเนินการตามวรรคแรก ให้มีอายุสิ้นสุดในวันที่ ๓๑ ธันวาคม ๒๕๕๕

ประกาศ
ณ วันที่ ๒๖ สิงหาคม พ.ศ. ๒๕๕๒
สุนิดา  สกุลรัตนะ
กรรมการการท่าเรือฯ
รักษาการแทน
ผู้อำนวยการการท่าเรือแห่งประเทศไทย

[เอกสารแนบท้าย]

๑.
แบบขออนุญาตเป็นผู้ประกอบการเปิดตู้สินค้าขาเข้าและบรรจุสินค้าเข้าตู้สินค้า เพื่อการส่งออกภายในท่าเรือกรุงเทพ
(ทกท.๐๐.๐๐.๐๒ (๐๑))
๒.
ใบสำคัญอนุญาตเป็นผู้ประกอบการเปิดตู้สินค้าขาเข้าและบรรจุสินค้าเข้าตู้สินค้าเพื่อการส่งออกภายในท่าเรือกรุงเทพ
(ทกท.๐๐.๐๐.๐๒ (๐๒))
๓.
แบบขออนุญาตทำบัตรสำหรับผู้ทำหน้าที่นำสินค้าออกจากตู้สินค้าขาเข้าและบรรจุสินค้าเข้าตู้สินค้าขาออกภายในท่าเรือกรุงเทพ
(ทกท.๐๐.๐๐.๐๒ (๐๓))
๔.
หนังสือสำคัญฉบับนี้ให้ไว้เพื่อแสดงว่า (ทกท.๐๐.๐๐.๐๒ (๐๔))
๕.
เอกสารประกอบการยื่นขอทำบัตรสำหรับผู้ทำหน้าที่นำสินค้าออกจากตู้สินค้าขาเข้าและบรรจุสินค้าเข้าตู้สินค้าขาออกภายในท่าเรือกรุงเทพ

(ดูข้อมูลจากภาพกฎหมาย)

ปริยานุช/ผู้จัดทำ
๒๘ มกราคม ๒๕๕๓

นันท์นภัสร์/ตรวจ
๒๘ มกราคม ๒๕๕๓

ปิยะธิดา/ปรับปรุง
๑๗ พฤศจิกายน
๒๕๖๐

[๑]
ราชกิจจานุเบกษา เล่ม ๑๒๗/ตอนพิเศษ ๑๑ ง/หน้า ๑/๒๐ มกราคม ๒๕๕๓